**Pakuotės lapelis: informacija vartotojui**

**Myfortic 360 mg skrandyje neirios tabletės**

mikofenolio rūgštis (mikofenolato natrio druskos pavidalu)

**Atidžiai perskaitykite visą šį lapelį, prieš pradėdami vartoti vaistą nes jame pateikiama Jums svarbi informacija.**

- Neišmeskite šio lapelio, nes vėl gali prireikti jį perskaityti.

- Jeigu kiltų daugiau klausimų, kreipkitės į gydytoją arba vaistininką.

1. Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
2. Jeigu pasireiškė sunkus šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

**Apie ką rašoma šiame lapelyje?**

1. Kas yra Myfortic ir kam jis vartojamas

2. Kas žinotina prieš vartojant Myfortic

3. Kaip vartoti Myfortic

4. Galimas šalutinis poveikis

5. Kaip laikyti Myfortic

6. Pakuotės turinys ir kita informacija

**1. Kas yra Myfortic ir kam jis vartojamas**

Myfortic sudėtyje yra mikofenolio rūgšties. Ji priklauso imunosupresantais vadinamų vaistų grupei.

Myfortic vartojama tam, kad organizmo imuninė sistema neatmestų inkstų transplantato. Jis vartojamas kartu su kitais vaistais, kurių sudėtyje yra ciklosporino ir kortikosteroidu.

**2. Kas žinotina prieš vartojant Myfortic**

ĮSPĖJIMAS

Mikofenolatas sukelia apsigimimus ir persileidimą. Jeigu esate vaisingo amžiaus moteris, prieš pradedant vartoti vaisto Jūs turite pateikti neigiamą nėštumo testo rezultatą, taip pat Jūs privalote naudoti gydytojo rekomenduotas kontracepcijos priemones.

Gydytojas pakalbės su Jumis ir duos Jums rašytinę informaciją, ypatingai apie mikofenolato poveikį negimusiam kūdikiui. Atidžiai perskaitykite šią informaciją ir laikykitės visų nurodymų.

Jeigu iki galo nesupratote šių nurodymų, prieš pradėdami vartoti mikofenolato paklauskite gydytojo, kuris dar kartą paaiškins. Išsami informacija taip pat pateikiama šio skyriaus poskyriuose „Įspėjimai ir atsargumo priemonės“ bei „Nėštumas ir žindymo laikotarpis“.

**Myfortic vartoti negalima:**

* + jeigu yra alergija mikofenolio rūgščiai, natrio mikofenolatui ar mikofenolato mofetiliui arba bet kuriai pagalbinei šio vaisto medžiagai (jos išvardytos 6 skyriuje);
* jeigu esate vaisingo amžiaus moteris ir neturite neigiamo nėštumo testo rezultato prieš Jums pirmą kartą paskiriant vaisto, kadangi mikofenolatas sukelia apsigimimus ir persileidimą;
* jeigu esate nėščia, planuojate pastoti arba manote, kad galbūt esate nėščia;
* jeigu nenaudojate veiksmingų kontracepcijos priemonių (žr. informaciją apie Moterų ir vyrų kontracepciją);
	+ jeigu žindote kūdikį (taip pat žiūrėkite „Nėštumo ir žindymo laikotarpis“).

Jeigu aukščiau išvardintos būklės Jums atitinka, nevartokite Myfortic ir praneškite savo gydytojui.

**Įspėjimai ir atsargumo priemonės**

Pasitarkite su gydytoju ar vaistininku, prieš pradėdami vartoti Myfortic

* jeigu Jums yra ar kada nors buvo sunkių virškinimo sistemos sutrikimų, pvz., skrandžio opa;
* jeigu Jums yra retas paveldimas hipoksantino guanino fosforibosil transferazės (HGPRT) fermento trūkumas, pvz., Lesch-Nyhan ar Kelley-Seegmiller sindromas.

**Taip pat turite žinoti, kad:**

* Myfortic silpnina odos apsauginį mechanizmą nuo saulės spindulių. Todėl yra padidėjusi odos vėžio rizika. Kad sumažintumėte saulės ir ultravioletinių (UV) spindulių poveikį, turite uždengti kuo daugiau odos paviršiaus ir reguliariai vartoti stiprios apsaugos nuo saulės spindulių kremą. Pasitarkite su gydytoju, kaip apsisaugoti nuo saulės spindulių;
* jeigu anksčiau sirgote hepatitu B arba C, Myfortic gali padidinti šių ligų pasikartojimo riziką. Jūsų gydytojas gali atlikti kraujo tyrimus ir patikrinti ar nėra šių ligų požymių. Jei pasireiškia nors vienas iš šių požymių (odos ir akių pageltimas, pykinimas, apetito netekimas, šlapimo patamsėjimas), nedelsiant pasakykite gydytojui;
* jeigu atsiranda nepraeinantis kosulys ar pradedate dusti, ypač jei kartu vartojate kitų imunosupresantų, nedelsiant pasakykite gydytojui;
* Myfortic gydymo metu, ypač jei infekcija kartojasi ir kartu vartojate kitų imunosupresantų, gydytojas gali patikrinti antikūnų kiekį kraujyje ir nustatyti, ar Jūs galite tęsti Myfortic gydymo kursą;
* jeigu atsiranda infekcijos požymių (pvz., karščiavimas, gerklės skausmas), neįprastų mėlynių ar kraujavimas, nedelsdami kreipkitės į gydytoją;
* Myfortic gydymo metu, gydytojas gali patikrinti baltųjų kraujo ląstelių skaičių, kad nustatyti ar Jūs galite tęsti Myfortic gydymo kursą;
* veiklioji medžiaga mikofenolio rūgštis nėra ta pati medžiaga, kaip panašiai skambantys vaistų, pavadinimai, pvz., mikofenolato mofetilis. Negalima keisti vieno vaisto kitu, kol taip daryti nenurodys gydytojas;
* Myfortic vartojimas nėštumo metu gali sukelti kenksmingą poveikį vaisiui (taip pat žiūrėkite “Nėštumo ir žindymo laikotarpis”) bei padidinti nėštumo nutrūkimo pavojų (spontaninį abortą).

**Kiti vaistai ir Myfortic**

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Ypač svarbu pasakyti gydytojui, jei vartojate kurį iš šių vaistų:

* kitų imunosupresantų, pvz., azatioprino ar takrolimuzo;
* vaistų padidėjusiai cholesterolio koncentracijai mažinti, pvz., cholestiramino;
* aktyvuotos anglies gydyti virškinimo sutrikimus, pvz., viduriavimą, skrandžio negalavimą ir dujų susikaupimą;
* antacidinių vaistų, kurių sudėtyje yra magnio ir aliuminio;
* vaistų virusinėms infekcijoms gydyti, pvz., acikloviro ar gancikloviro.

Taip pat pasakykite gydytojui, jeigu planuojate **skiepytis**.

Myfortic vartojimo metu ir dar bent 6 savaites nuo gydymo pabaigos Jums draudžiama būti kraujo donorais.

Myfortic vartojimo metu ir dar bent 90 dienų nuo gydymo pabaigos vyrams draudžiama būti spermos donorais.

**Myfortic vartojimas su maistu ir gėrimais**

Myfortic galima vartoti ir valgio metu, ir nevalgius. Jums reikia nuspręsti, ar gersite tabletes valgio metu, ar nevalgę, ir vėliau vartoti jas tuo pačiu metu kiekvieną dieną. To reikia tam, kad kiekvieną dieną vienodas kiekis vaisto būtų absorbuotas į organizmą.

**Senyviems žmonėms**

Senyvi pacientai (65 metų ir vyresni) gali vartoti Myfortic ir jiems nereikia koreguoti įprastinės rekomenduojamos dozės.

**Vaikams ir paaugliams**

Nepakanka duomenų, kad būtų galima rekomenduoti Myfortic vaikams ir paaugliams.

**Nėštumas ir žindymo laikotarpis**

Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku. Gydytojas aptars su Jumis galimą riziką, jeigu pastotumėte, ir nuo persodinto organo atmetimo apsaugančio alternatyvaus gydymo galimybes, jeigu:

• Jūs planuojate pastoti;

• Jums neprasidėjo mėnesinės arba manote, kad jos neprasidėjo laiku, arba jeigu Jums pasireiškia neįprastinis menstruacinis kraujavimas, arba įtariate, kad galite būti nėščia;

• turėjote lytinių santykių nenaudojant veiksmingo kontracepcijos metodo.

Jeigu mikofenolato vartojimo metu pastotumėte, Jūs privalote nedelsdama pranešti apie tai savo gydytojui. Tačiau nenutraukite mikofenolato vartojimo, kol neapsilankysite pas gydytoją.

Nėštumas

Vartojant mikofenolato labai dažnai pasireiškia persileidimas (50 % atvejų) ir sunkių apsigimimų negimusiam kūdikiui (23‑27 % atvejų). Gauta pranešimų apie pasireiškusius tokius apsigimimus: ausų, akių ar veido apsigimimus (lūpos ar gomurio nesuaugimą), nenormaliai susiformavusius pirštus, širdies apsigimimus, stemplės (ryklę su skrandžiu jungiančio organo), inkstų ir nervų sistemos apsigimimus (pavyzdžiui, įskilą stuburą (kai stuburo kaulai nebūna tinkamai susiformavę)). Jūsų kūdikiui gali pasireikšti kuris nors vienas iš šių ar keli apsigimimai.

Jeigu esate galinti pastoti moteris, prieš pradedant vartoti vaisto Jūsų nėštumo testo rezultatas turi būti neigiamas, taip pat Jūs privalote naudoti gydytojo rekomenduotas kontracepcijos priemones. Gydytojas gali nurodyti atlikti daugiau nei vieną nėštumo testą, kad įsitikintų, jog prieš pradedant vartoti vaisto Jūs nesate nėščia.

Žindymo laikotarpis

Nevartokite Myfortic, jei žindote kūdikį. To negalima daryti, kadangi nedidelis vaisto kiekis gali patekti į motinos pieną.

**Kontracepcija moterims vartojančioms Myfortic**

Jeigu esate galinti pastoti moteris, gydymosi Myfortic metu privalote visada naudoti veiksmingą kontracepcijos metodą:

• prieš pradėdama vartoti Myfortic;

• visą gydymosi Myfortic laikotarpį;

• 6 savaites po to, kai nustosite vartojusi Myfortic.

Pasitarkite su gydytoju dėl Jums tinkamiausio kontracepcijos metodo. Tai priklausys nuo Jūsų individualios situacijos. Geriau būtų naudoti dviejų vieną kita papildančių formų kontracepciją, nes tai sumažintų nelaukto nėštumo riziką. Jeigu manote, kad Jūsų naudojamas kontracepcijos metodas galėjo būti neveiksmingas, arba jeigu pamiršote išgerti kontraceptinę piliulę, kaip galima greičiau kreipkitės į gydytoją.

Jūs negalite pastoti, jeigu Jums tinka bet kuri iš toliau nurodytų sąlygų:

• Jums pasibaigusi menopauzė, t. y., Jums yra bent 50 metų ir Jūsų paskutinės mėnesinės buvo anksčiau nei prieš vienerius metus (jeigu Jums mėnesinės baigėsi dėl skirto gydymo nuo vėžio, tuomet vis dar yra galimybė, kad galite pastoti);

• Jūsų kiaušintakiai ir abi kiaušidės buvo pašalinti chirurginės operacijos metu (atlikta abipusė salpingooforektomija);

• Jūsų gimda buvo pašalinta chirurginės operacijos metu (atlikta histerektomija);

• Jūsų kiaušidės daugiau nefunkcionuoja (pasireiškė priešlaikinis kiaušidžių veiklos nepakankamumas, kurį patvirtino gydytojas ginekologas);

• Jums nustatyta viena iš toliau nurodytų retų įgimta būklių, dėl kurių neįmanoma pastoti: XY genotipas, Turnerio sindromas ar gimdos nebuvimas;

• Jūs esate mergaitė ar paauglė, kuriai dar neprasidėjo mėnesinės.

**Kontracepcija vyrams vartojantiems Myfortic**

Turimi įrodymai nerodo didesnės apsigimimų ar persileidimo rizikos, jeigu tėvas vartoja mikofenolato. Vis dėlto tokios rizikos visiškai atmesti negalima. Atsargumo dėlei, Jums ar Jūsų partnerei moteriai rekomenduojama naudoti patikimą kontracepcijos metodą, gydymosi metu ir dar 90 dienų baigus gydymą Myfortic.

Jeigu planuojate tapti kūdikio tėvu, gydytojas aptars su Jumis galimą riziką ir nuo persodinto organo atmetimo apsaugančio alternatyvaus gydymo galimybes.

**Vairavimas ir mechanizmų valdymas**

Myfortic neturi poveikio gebėjimui vairuoti ar valdyti mechanizmus.

**Myfortic sudėtyje yra natrio**

Kiekvienoje šio vaisto 360 mg tabletėje yra 26 mg natrio (valgomosios druskos sudedamosios dalies). Tai atitinka 1,3 % didžiausios rekomenduojamos natrio paros normos suaugusiesiems.

**Myfortic sudėtyje yra laktozės**

Jeigu gydytojas Jums yra sakęs, kad netoleruojate kokių nors angliavandenių (pvz., laktozės, galaktozės ar gliukozės), kreipkitės į jį prieš pradėdami vartoti šį vaistą.

**3. Kaip vartoti Myfortic**

Myfortic visada vartokite tiksliai, kaip nurodė gydytojas. Gydymą Myfortic skirs tik gydytojas, turintis pacientų po transplantacijos gydymo patirties. Jeigu abejojate, kreipkitės į gydytoją arba vaistininką.

**Kiek vartoti**

Rekomenduojama Myfortic paros dozė yra 1440 mg (4 Myfortic 360 mg tabletės). Ji dalijama į dvi atskiras dozes po 720 mg (po 2 Myfortic 360 mg tabletes). Gerkite tabletes ryte ir vakare.

Per pirmąsias 72 valandas po transplantacijos operacijos Jums paskirs pirmąją 720 mg dozę.

**Jei yra sunkus inkstų sutrikimas**

Paros dozė negali būti didesnė nei 1440 mg (4 Myfortic 360 mg tabletės).

**Kaip vartoti Myfortic**

Nurykite nesmulkintas tabletes, užgerdami stikline vandens.

Tablečių nedalinkite ar netraiškykite.

Nevartokite sulūžusių ar subyrėjusių tablečių.

Gydymas bus tęsiamas tol, kol reikia slopinti imuninę sistemą, kad transplantatas nebūtų atmestas.

**Ką daryti pavartojus per didelę Myfortic dozę?**

Jeigu išgėrėte daugiau Myfortic tablečių negu nurodyta ar kas nors kitas netyčia išgėrė Jūsų vaistų, nedelsdami praneškite gydytojui ar vykite į artimiausią ligoninę. Gali prireikti medicininės pagalbos. Kartu pasiimkite tabletes ir parodykite jas gydytojui ar ligoninės personalui. Jeigu tabletės pasibaigė, pasiimkite tuščią pakuotę.

**Pamiršus pavartoti Myfortic**

Jei pamiršote pavartoti Myfortic, išgerkite vaistą iškart prisiminę, išskyrus atvejį, kai jau beveik laikas kitai dozei. Tuomet toliau vartokite tabletes įprastai. Pasitarkite su gydytoju. Negalima vartoti dvigubos dozės norint kompensuoti praleistą dozę.

**Nustojus vartoti Myfortic**

Nenustokite vartoti Myfortic tol, kol nenurodo gydytojas. Nutraukus gydymą Myfortic, gali padidėti tikimybė, kad organizmas atmes transplantatą.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

**4. galimas šalutinis poveikis**

Šis vaistas kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Dėl sumažėjusios imuninės apsaugos, vyresnio amžiaus pacientai gali patirti daugiau šalutinių poveikių.

Imunosupresantai, įskaitant Myfortic, silpnina Jūsų organizmo apsauginius mechanizmus, kad neleistų organizmui atmesti transplantuoto organo. Dėl tos priežasties Jūsų organizmas negalės normaliai kovoti su infekcijomis. Todėl vartodami Myfortic, Jūs galite dažniau nei įprastai sirgti infekcinėmis ligomis, pavyzdžiui, galvos smegenų, odos, burnos, skrandžio ir žarnyno, plaučių bei šlapimo takų infekcijomis.

Gydytojas reguliariai tirs kraują tam, kad pastebėtų visus kraujo ląstelių skaičiaus ar kurių kitų kraujyje esančių medžiagų, pavyzdžiui, cukraus, riebalų ir cholesterolio, koncentracijos pokyčius.

**Kai kurie reiškiniai gali būti sunkūs:**

* infekcijos simptomai: karščiavimas, šaltkrėtis, prakaitavimas, nuovargio jausmas, mieguistumas ar energijos trūkumas. Jeigu vartojate Myfortic, kyla didesnis virusinės, bakterinės ir grybelinės infekcijų pavojus nei paprastai. Tokios infekcijos gali pasireikšti įvairiose kūno dalyse, bet dažniausiai tai būna inkstai, šlapimo pūslė, viršutiniai ir/arba apatiniai kvėpavimo takai;
* vėmimas su krauju, juodos spalvos arba tuštinimasis su krauju, skrandžio arba žarnų opa;
* liaukų tinimas, naujų odos auglių atsiradimas ar jau buvusių padidėjimas, pakitęs jau buvęs apgamas. Kaip gali atsitikti imunosupresantus vartojantiems pacientams, labai nedideliam skaičiui Myfortic vartojusių pacientų išsivystė odos arba limfmazgių vėžys.

Jeigu vartojant Myfortic pasireiškė kuris nors iš aukščiau išvardytų reiškinių, nedelsdami kreipkitės į gydytoją.

**Kiti šalutiniai reiškiniai:**

**Labai dažni** (*pasireiškia daugiau kaip 1 pacientui iš 10*)

* mažas baltųjų kraujo ląstelių skaičius;
* mažas kalcio kiekis kraujyje (hipokalcemija);
* mažas kalio kiekis kraujyje (hipokalemija);
* didelis šlapimo rūgšties kiekis kraujyje (hiperurikemija);
* padidėjęs kraujo spaudimas (hipertenzija);
* nerimas;
* viduriavimas;
* sąnarių skausmas (artralgija).

**Dažni** (*pasireiškia mažiau kaip 1 pacientui iš 10*)

* raudonųjų kraujo ląstelių skaičiaus sumažėjimas, kurio pasekoje jaučiamas nuovargis, dusulys ir išblyškimas *(anemija)*;
* kraujo plokštelių kiekio sumažėjimas, kuris gali sukelti netikėtą kraujavimą ar mėlynių atsiradimą (*trombocitopenija*);
* didelis kalio kiekis kraujyje (hiperkalemija);
* mažas magnio kiekis kraujyje (hipermagnezemija);
* svaigulys;
* galvos skausmas;
* kosulys;
* sumažėjęs kraujo spaudimas (hipotenzija);
* pasunkėjęs kvėpavimas (dispnėja);
* pilvo ar skrandžio skausmas, skrandžio gleivinės uždegimas, pilvo pūtimas, vidurių užkietėjimas, virškinimo sutrikimas, dujų kaupimasis, palaidi viduriai, pykinimas, vėmimas;
* nuovargis, karščiavimas;
* pakitę kepenų ar inkstų funkcijos tyrimų duomenys;
* kvėpavimo takų infekcijos;
* bėrimas (aknė);
* nuovargis;
* raumenų skausmas (mialgija);
* rankų, plaštakų ar pėdų patinimas (periferinė edema);
* niežulys.

**Nedažni** (*pasireiškia mažiau kaip 1 pacientui iš 100*)

* dažnas širdies plakimas (tachikardija) arba nereguliarus širdies plakimas (skilvelių ekstrasistolės), skysčių kaupimasis plaučiuose (plaučių edema);
* į maišelį panašus auglys (*cista*), kurio viduje yra skysčio (*limfos*) (limfocelės);
* drebulys, sutrikęs miegas;
* niežulys, paraudimas ir akių patinimas (konjunktyvitas), neryškus matymas;
* švokštimas;
* raugėjimas, blogas burnos kvapas, žarnyno užsikimšimas (žarnyno nepraeinamumas), lūpų opos, rėmuo, pakitusi liežuvio spalva, burnos sausmė, dantenų uždegimas, kasos uždegimas su stipriais skausmais pilvo viršutinėje dalyje (pankreatitas), seilių liaukų blokada, pilvaplėvės uždegimas (peritonitas);
* kaulų, kraujo ir odos infekcija;
* kraujas šlapime, inkstų sutrikimai, skausmingas ir pasunkėjęs šlapinimasis;
* plaukų slinkimas, mėlynės odoje;
* sąnarių uždegimas (artritas), nugaros skausmas, raumenų spazmai;
* dingęs apetitas, padidėjusi lipidų (hiperlipidemija), cukraus (diabetas), cholesterolio koncentracija (hipercholesteremija) arba sumažėjusi fosfatų koncentracija kraujyje (hipofosfatemija);
* gripo simptomai (pvz., nuovargis, šaltkrėtis, gerklės skausmas, sąnarių ar raumenų skausmas), čiurnų ar pėdų tinimas, skausmas, sustingimas, troškulys ar silpnumas;
* keisti sapnai, nesamų dalykų jutimas (*haliucinacijos*);
* erekcijos nebuvimas ar negalėjimas jos išlaikyti;
* kosulys, pasunkėjęs kvėpavimas, skausmingas kvėpavimas (galimi intersticinės plaučių ligos požymiai).

**Dažnis nežinomas** *(negali būti įvertintas pagal turimus duomenis)*

* išbėrimas;
* karščiavimas, gerklės skausmas, dažnos infekcijos (galimi baltųjų kraujo ląstelių sumažėjimo požymiai) (agranuliocitozė).

**Panašių į Myfortic vaistų sukeliami šalutiniai reiškiniai**

Kiti šalutiniai reiškiniai, pastebėti pacientams, vartojusiems vaistus, kurie priklauso tai pačiai grupei kaip ir Myfortic:

storosios žarnos uždegimas, citomegalo viruso sukeltas skrandžio gleivinės uždegimas, žarnos sienelės prakiurimas, dėl ko pasireiškia stiprus skausmas ir, galbūt, kraujavimas, skrandžio ar dvylikapirštės žarnos opos, sunkios infekcijos, mažas tam tikrų baltųjų kraujo ląstelių ar visų kraujo ląstelių kiekis,

širdies ir jos vožtuvų, galvos smegenų ir stuburo smegenų dangalų sunkios infekcijos, dusulys, kosulys, kurie gali būti sukelti bronchektazių (būklės, kai kvėpavimo takai yra nenormaliai išsiplėtę) ir kitos mažiau dažnos bakterinės infekcijos, kurių pasekoje išsivysto sunkus plaučių sutrikimas *(tuberkuliozė ir atipinė mikobakterinė infekcija).* Pasakykite gydytojui jei pasireiškė nepaliaujamas kosulys ar dusulys.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu <http://www.vvkt.lt>).

**5. Kaip laikyti Myfortic**

Laikyti vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „EXP” nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šio vaisto laikymui specialių temperatūros sąlygų nereikalaujama.

Myfortic laikyti gamintojo pakuotėje, kad vaistas būtų apsaugotas nuo drėgmės.

Myfortic negalima vartoti, jei vaisto pakuotė sugadinta ar yra matomų pažeidimo požymių.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

**6.** **Pakuotės turinys ir kita informacija**

**Myfortic sudėtis**

- Veiklioji medžiaga yra mikofenolio rūgštis (mikofenolato natrio druskos pavidalu). Kiekvienoje Myfortic tabletėje yra 360 mg mikofenolio rūgšties.

- Pagalbinės medžiagos:

* Tabletės šerdis: kukurūzų krakmolas, povidonas, krospovidonas, laktozė, bevandenis koloidinis silicio dioksidas, magnio stearatas.
* Tabletės plėvelė: hipromeliozės ftalatas, titano dioksidas (E171), geltonasis geležies oksidas (E172), raudonasis geležies oksidas (E172).

**Myfortic išvaizda ir kiekis pakuotėje**

Myfortic 360 mg skrandyje neirios tabletės yra blyškiai oranžinės ar raudonos, plėvele dengtos pailgos tabletės, kurių vienoje pusėje pažymėta “CT”.

Myfortic 360 mg skrandyje neirios tabletės tiekiamos lizdinėse plokštelėse pakuotėse po 50, 100, 120 ar 250 tablečių.

Gali būti tiekiamos ne visų dydžių pakuotės.

**Registruotojas**

SIA Novartis Baltics

Gustava Zemgala gatve 76

LV-1039, Rīga

Latvija

**Gamintojas**

Novartis Pharma GmbH

Roonstrasse 25

D-90429 Nürnberg

Vokietija

arba

Lek d.d., PE PROIZVODNJA LENDAVA

Trimlini 2D, Lendava, 9220

Slovėnija

Jeigu apie šį vaistą norite sužinoti daugiau, kreipkitės į vietinį registruotojo atstovą:

SIA Novartis Baltics Lietuvos filialas

Upės g. 19

08128 Vilnius

**Šis vaistas EEE valstybėse narėse registruotas tokiais pavadinimais:**

Myfortic

**Šis pakuotės lapelis paskutinį kartą peržiūrėtas 2021-02-26.**

**Kiti informacijos šaltiniai**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje <http://www.vvkt.lt/>.